"Transferul lui Cherecheș de către poliția federală germană către poliția română se va face pe teritoriul Germaniei. Polițiștii români au plecat deja să-l preia pe fostul edil, condamnat la cinci ani de închisoare într-un dosar de luare de mită.
Cherecheș nu a depus recurs la decizia de extrădare și nu a apelat nici la alte căi de atac față de hotărârea de a fi returnat României pentru executarea pedepsei. Edilul va fi dus la penitenciarul Aiud pentru perioada de carantină de 21 de zile, urmând să fie apoi încarcerat la penitenciarul Baia Mare.
Avocatul lui Cherecheș: Vom continua demersurile juridice atât în plan intern, cât și în plan extern
Răzvan Doseanu, avocatul lui Cătălin Cherecheș, a discutat, la Antena 3 CNN, despre aducerea în țară, sub escortă, a clientului său. "Pot doar să vă spun că, într-adevăr, este în drum spre România, fără a cunoaște alte detalii. Știu că s-a pornit de dimineață, din Germania, din câte cunosc eu, cu autoturismul. Autoritățile de la noi cred că l-au preluat direct din Germania. Am discutat telefonic cu dumnealui, foarte recent.
Rămâne să vedem dacă acele condiții de detenție oferite de statul român, și care se pare că au convins autoritățile germane, vor fi respectate de către autoritățile din România. În mod cert, vom face informări periodice către autoritățile germane, dacă vor fi, într-adevăr, respectate acele garanții care au fost date.
(Cătălin Cherecheș) se supune dispozițiilor legale. Va veni în România și vom continua demersurile judiciare pe care le avem atât în plan intern, cât și în plan extern, din momentul în care va fi preluat de autoritățile de la noi din țară (…)
În documentul oficial transmis de ANP (Administrația Națională a Penitenciarelor) către autoritățile germane, au stabilit un traseu foarte riguros de încarcerare (…)
Din pedeapsa aplicată, de 5 ani, se va deduce atât perioada arestului și arestul la domiciliu din faza de urmărire penală și judecată, cât și această perioadă de detenție din Germania, până la momentul extrădării", a spus avocatul lui Cherecheș la Antena 3 CNN.
Fuga lui Cherecheș din România: a folosit buletinul unui văr, s-a ascuns la o mătușă din Germania și a fost prins într-o gară
Cătălin Cherecheș a fugit din România în data de 24 noiembrie, prin Vama Petea, în ziua în care urma să fie ridicat de polițiști, după ce condamnarea sa la cinci ani de închisoare pentru luare de mită a rămas definitivă.
Fostul primar a ieșit din țară la ora 07.49, la bordul unui taxi, folosind cartea de identitate a unui văr din Germania, cu zece ani mai tânăr. În pofida diferențelor vizibile între fizionomia persoanei din cartea de identitate și aspectul fizic al lui Cherecheș, acesta a fost lăsat să treacă atât de polițistul român, cât și de cel maghiar.
Ulterior, fostul edit al fost dat în urmărire prin mandat european.
El a reușit inițial să ajungă la o mătușă a sa din Germania, în casa căreia a stat ascuns o zi. În data de 28 noiembrie, Cherecheș ș-a hotărât să fugă din Germania și s-a deplasat cu mătușa sa la bordul unei mașin Mercedes la gara din Augsburg. Aici, a fost depistat de polițiști și a încercat să fugă, fiind imobilizat. Pentru că a opus rezistență la arestare, s-a ales cu câteva leziuni la față, vizibile în fotografia făcută la scurt timp după încătușare.